# Quarten

01/2018 \* Region Oslo \* Norges Handikapforbund

## Utfordrer gjeldende regelverk

NHF Oslos tilgjengelighetsrådgiver Birger Nymo utfordrer gjeldende regelverk om heis.

## Seier for skoleskyss

Endelig skal barn i skoleskyssordningen få ta med venner hjem i bilen..

## Blomstrer videre

Filmfestivalen Abloom kan for sjette år på rad notere besøksrekord.

# Innhold

4 - Jubel i hjelpemiddelsaken - Nitidig arbeid fra høyt til lavt i organisasjonen førte frem- hjelpemidlene blir i Folketrygden!

8 - Satsing for fremtiden - I årene som kommer skal NHF jobbe med prosjekter. Det er et ledd i den nye strategien.

14 - Mange ledige plasser - Kommunens telling av HC-plasser viser nok en gang at det ofte er mange ledige plasser.

30 - Trenger du bil? På tipssidene kan du denne gangen lære mer om hvem som kan søke om bilstønad- og hvordan man går frem.

# Abloom: De gode venninnene festivaldirektør Faridah S. Nabaggala og tidligere kulturminister Åse Kleveland møttes på Abloom i år. (Foto: Ida C. Freng)

# ChristianiaQuarten

Tidsskrift for Norges Handikapforbund Oslo 35. årgang Adresse: Folke Bernadottes vei 2,0862 Oslo Tlf 22 02 14 20 E-post: nhf.oslo@nhf.no Nettside: nhf.no/oslo Ansvarlig redaktør: Magnhild Sørbotten magnhild7@gmail.com Redaktør: Ida C. Freng ida.freng@nhf.no Regionkontorleder: Jørgen Foss jorgen.foss@nhf.no Redaksjonen avsluttet: 01. februar 2018 Manusfrist: Frist for stoff til neste utgave er 02. mai 2018. Layout: Steinar Zahl studiozate.com Annonser: Bell Media Tlf. 32 20 56 00 Faks 32 20 56 99 Trykk: BK Vestfold Grafiske Tlf. 33 48 59 00 Faks 33 48 59 45 ISSN 2535-2741 (trykt utgave) ISSN 2535-275X (elektronisk utgave) Forsidefoto: colourbox.com

# Vinter(inne)stengt

*LEDER Magnhild Sørbotten ansvarlig redaktør*

Det er vinter i Oslo kvart år – for dei fleste av oss er det ingen overraskelse, sjøl om det ofte kan sjå ut som den kvart år, ja opptil fleire ganger i året, kjem som julekvelden på kjerringa for både bilistar, brøytemannskap og politikarar. Like overraskande ser det ut til å vere at snø smeltar og blir til is, for ikkje å snakke om at snø som ikkje blir brøyta vekk faktisk blir liggande og når den så frys til blir det glatt og fullt av issvullar. Mange funkisar har eit anstrengt forhold til vinteren, og med god grunn. Å komme seg fram med rullestol, rullator, eller om du har nedsatt gangevne eller dårleg balanse er ei solid utfordring og til tider heilt umuleg. Hadde vårherre tenkt på universell utforming då han skapte jorda, hadde vinter ikkje vore ein del av planen.

Men er dårleg framkommelegheit vinterstid i ein by som Oslo nødvendig? Byrådet har sagt at dei skal prioritere sykkelframkommelegheit og lagt breisida til for å få det til. Og dei har klart det. Det er imponerande kor mange sykkelveiar som er snø- og isfrie etter rask brøyting og salting. Eg har stor sans for politikarar som vil noko og som set seg fore å gjennomføre det. All honnør til byrådet for at dei har klart dette. Men politikk handlar om å prioritere. Om man ikkje skal bruke betydeleg større summar, betyr sterk prioritering av ei sak nedprioritering av noko anna. For alt for mange fortau og vegar i byen vår er kommunens standard for vintervedlikehold berre ein festtale. Folk opplever at sykkelfelta er snøfri, men snøen er flytta opp på fortauet. Når sykklevegar svingar er snøen brøyta opp på fortauet – rullestolar er etterkvart godt utstyrte, men fly over brøytekantar kan dei ikkje. Og som vanleg er ein del HC-parkeringsplassar blitt fine snødeponi. Mange av oss som rullar har lært oss at dersom fortauet ikkje er kjørbart får vi kjøre i vegen, men kva gjer man når også den er prega av manglande brøyting og man sklir rundt på issvullar? Derfor er frustrasjonen og forbannelsen hos gåande og rullande betydeleg sterkare i år enn på vintrar med tilsvarande snøfall.

Eg bur nær ein av desse sykkelvegane som nesten konstant er snø-og isfrie. For dei fleste syklistane eg møter her, nokon av dei med syklar til eit lite Tesla-budsjett, er det å kunne sykle til jobb ikkje eit spørsmål om å kunne komme seg ut og fram i det heile, det er eit spørsmål om valg av framkomstmiddel. For rullestolbrukarar og folk med nedsatt balanse og gangevne, er spørsmålet alt for ofte om vi skal komme oss ut og fram i det heile. Skal man komme seg til skole og arbeid, til lege og fysioterapeut, ut for å besøke venner og familie, på kulturarrangement, kort sagt kunne leve livet sitt og delta i samfunnet.

Byrådet snakkar om den rause byen, byen for alle. Eg trur ikkje feilprioriteringa på vintervedlikehold nødvendigvis er bevist – at dei meiner syklistar er viktigare enn funkisar. Eg trur heller at det handlar om at dei ikkje har tenkt på oss like mykje som på syklistane. Resultatet er likevel det same. Derfor utfordrar eg byrådet og samferdselsbyråden spesielt. Ta ein tur både i sentrum og i dei ulike bydelane med rullestol vinterstid og opplev korleis dette faktisk er. Sørg for at gangvegar og fortau blir prioriterte og ikkje minst; sørg for at dei som skal utføre jobben tenker på at funkisar – både med og uten rullestol – er ein del av samfunnet og har like stor rett til å komme seg fram – også på vinteren!

# Jubel for hjelpemiddelseier

I desember måtte regjeringen skrinlegge planene om å flytte hjelpemiddelformidlingen til kommunene, etter massivt press fra blant andre Norges Handikapforbund. I januar kunne man notere nok en seier.

*Tekst Karen Kvam/Guri Henriksen Foto: Sissel Eidhammer*

I slutten av januar behandlet Stortinget et forslag fra Senterpartiet, som i korte trekk går ut på å forbedre og forenkle dagens hjelpemiddelsystem og sikre et helhetlig og likt tilbud til alle. Bare regjeringspartiene stemte mot da forslaget ble behandlet, og dermed ble det også vedtatt. Med vedtaket har Stortinget dermed nok en gang stadfestet at hjelpemiddelordningen skal være en rettighet gjennom den statlige folketrygden.

## NHF-leder Arne Lein er glad for denne presiseringen.

- Dette er et viktig prinsipp og sikrer at alle har den samme rettigheten uavhengig av bosted, kommuneøkonomi og hva slags kompetanse som finnes lokalt, sier han.

Jubelen sto i taket i NHFs lokaler 15. desember, da det ble klart at Regjeringens forslag i statsbudsjettet, om flytting av ansvar for store deler av hjelpemiddelområdet (hjelpemidler) til kommunene, falt. En lang og intensiv påvirkningsprosess der medlemmer i Handikapforbundet gjorde en formidabel innsats ga resultater. Senterpartiets forslag i januar sementerer seieren fra 2017.

Forslaget som nå er vedtatt, berører dessuten andre sider ved hjelpemiddelordningen, som også var nevnt i rapporten fra ekspertutvalget som evaluerte hjelpemiddelordningen for et års tid siden.

Enklere bestillingsrutiner, god tilgang til et bredt produktspekter, bedre IKT-løsninger, videreutvikling av brukerpassordningen, kortere saksbehandlingstid, bedre brukermedvirkning, god informasjon og flere ergoterapeuter i kommunene, er noe av det Stortinget nå har bedt regjeringen om å sørge for.

Alt dette er forbedringer Handikapforbundet har ønsket lenge, og dermed kan vi feire nok en seier på hjelpemiddelområdet.

## Takker partiene

Arne Lein takker de politiske partiene, og spesielt Senterpartiet, som har klart å få rette regjeringens fokus mot hjelpemiddelområdet på denne måten.

- All ære til Senterpartiet for å ha fremmet dette forslaget og til de andre partiene for å ha fulgt det opp, sier Lein.

## Utdyper

Seniorrådgiver i NHF Guri Henriksen presiserer at forslaget er uhyre viktig:

- Forslaget fra Senterpartiet gir ytterligere føringer om at statens ansvar gjelder for alle hjelpemidler og med en utlånsordning slik som i dag. Der er det gitt tydelige føringer om at «alle hjelpemidler» også inkluderer bolighjelpemidlene. Føringen om «utlånsordning» er viktig fordi Ekspertutvalgets flertall foreslo mer bruk av tilskudd og egenbetaling framover, blant annet for dyre og kompliserte hjelpemidler i bolig, såkalt fastmonterte hjelpemidler.

- Lars Ødegård, medlem i utvalget og spesialrådgiver i NHF, tok dissens på dette og mente at bolighjelpemidlene fortsatt må være i folketrygden. Han støttet heller ikke mer bruk av tilskudd og egenbetaling på hjelpemiddelområdet, understreker hun.

Henriksen siterer fra Senterpartiets forslag: I kapitlet «Bakgrunn» står det at: «Utvalgets forslag om å overføre ansvaret fra staten til kommunene for enkle og høyfrekvente hjelpemidler og for hjelpemidler i bolig som trappeheis, løfteplattform og hev-senk-kjøkken m.v. er en vesentlig endring av dagens modell. Forslagsstillerne forutsetter at disse hjelpemidlene forblir statens og folketrygdens ansvar for å nå politiske mål om selvstendig liv, likestilling, likebehandling og deltakelse i samfunnet».

**Styrke i samlet press**

En god tanke kan ikke deles for ofte, viser gjennomslaget i skoleskyss-saken.

*Tekst: Ida C. Freng*

NHF Oslo deltar hvert år i budsjettdeputasjoner og andre møter i ulike komiteer på rådhuset, for å argumentere for hvilke endringer organisasjonen mener at politikerne bør gjør. Et tilbakevendende tema de siste årene har vært behovet for at barn som har skyss-ordninger skal kunne delta i det sosiale livet på og rundt skolen.

- De siste årene har vi understreket at barn som har TT-ordning eller skoleskyss bør få kunne ha med seg venner hjem i taxien når det er plass, sier Magnhild Sørbotten, regionleder i NHF Oslo, og legger til:

- NOVA-rapporten «Langt igjen?» viser nettopp at manglende muligheter til å ta venner med hjem med skoletransporten bidrar til at funksjonshemmede barn faller mer utenfor sosialt.

I desember kunne man notere seg en delseier- barn med TT-ordning skal få ha med seg venner, etter at et forslag fra Rødt og Fremskrittspartiet ble vedtatt. Endringen gjaldt imidlertid ikke skoleskyssordningen, noe NRK Østlandssendingen satte fokus på i januar. De publiserte flere saker om en sterkt synshemmet gutt som ikke får ha med seg venner hjem, fordi han er i skoleskyssordningen. Det fikk politikerne til å reagere. Eivor Evenrud i Rødt støttet de borgerlige partienes krav om endring, og dermed ble også byrådspartiene med. I slutten av januar instruerte et samlet bystyre byrådet om å endre regelverket.

- Vi så at det var en helt håpløs situasjon at barn som har skoleskyss, ikke kunne ta med seg kamerater eller venninner hjem etter skoletid. Det gjør at de går glipp av det sosiale livet som andre barn har, sier Høyres gruppeleder Eirik Lae Solberg til Østlandssendingen.

## Ordfører Marianne Borgen (SV) er godt fornøyd med endringen.

- Jeg er glad for dette. Jeg er enig i at dette handler om å gi barn mulighet til å ha et sosialt liv. Det handler også om styre byen etter Barnekonvensjonen og hva som er til det enkelte barns beste, sier hun.

Etter planen skal endringen tre i kraft allerede fra 2. mars. Noen utfordringer må imidlertid løses. Eksempelvis hender det at flere barn i skoleskyssordningen deler drosje, og at enkelte kan være i en sårbar situasjon og bli utrygge dersom det kommer nye, ukjente barn i bilen. I TT-ordningen er det kun en bruker per bil.

## Regionleder Magnhild Sørbotten gleder seg over nyheten.

- Vi opplever ofte at vi må gjenta saker år etter år etter år før vi kanskje får gjennomslag. Jeg gleder meg over at vi ikke lenger trenger å ta opp dette i møter med bystyrepolitikere. Likevel blir vi ikke arbeidsledige- det er nok av saker å kjempe for, understreker hun, og ramser opp:

- Vi trenger flere TT-reiser per år, og ikke minst at de over 67 år får like mange reiser som de under. Vi har kanskje landets beste TT-ordning i Oslo, men det er ingen grunn til å ikke forbedre den ytterligere!

**FN-dag i førjulsstria**

I anledning FN-dagen for mennesker med nedsatt funksjonsevne tok NHF til gatene 1. desember.

*Tekst: Ida C. Freng Foto: Karen Kvam*

I tråd med ny strategi sto tillitsvalgte, medlemmer og ansatte ved både region- og hovedkontor skulder ved skulder i Norges kanskje travleste handlegate tidlig i desember. Småfrosne og stressede julehandlere kunne få med seg både interessepolitikk og en pepperkake i forbifarten fra de mange NHF-utsendte deltakerne som smilende tilbød en prat om vår likestillingskamp. Mange stoppet også opp og lot seg avbilde med aksjonsplakatene våre, for å markere at de var enige i budskapet og kravene våre.

Vil vokse

Arbeidet med den nye strategien i NHF avdekket et ønske om å «ta FN-dagen tilbake». Et av de fire nye prosjektene NHF har startet dreier seg derfor nettopp om dette. Hvis DU har noen ideer eller forslag til hvordan FN-dagen for funksjonshemmede, 3. desember hvert år, bør markeres, så ikke nøl med å sende en epost til prosjektleder Ida C. Freng på ida.freng@nhf.no

# Prosjekt på programmet

2018 er året der NHF virkelig tar steget inn i fremtiden. Fire store prosjekter skal stake ut veien for «nye» NHF.

*Tekst Ida C. Freng Foto: Hanne Grimstvedt*

NHF skal fra 2018 finne nye måter å strukturere arbeidet på. Første grep er å opprette fire prosjektgrupper, som skal jobbe med temaer som organisasjonen har vurdert som viktige, gjennom arbeidet med ny strategi. Prosjektgruppene består av både tillitsvalgte og ansatte, og medlemmene i hver gruppe kommer fra ulike deler av landet. Hver gruppe har en prosjektleder:

* Ida C. Freng vil lede FNs dag for funksjonshemmede
* Nelly Torvik vil lede Valg 2019
* Gyda Nullmeyer vil lede Utvikling av likepersonarbeidet
* Soraya Baker vil lede Modernisere medlemsorganisasjonen

- Arbeidet med disse fire prosjektene blir viktig for oss framover. Gjennom dette arbeidet skal vi både iverksette strategien og få nye arbeidsmåter under huden. Prosjektlederne blir dermed nøkkelpersoner når det gjelder å skape det nye NHF. En viktig faktor for å få til det vi ønsker, er å sørge for at prosjektlederne får et sterkt eierskap til prosjektene, sier generalsekretær Arnstein Grendahl.

I begynnelsen av februar hadde prosjektlederne møter og oppstartssamling med veiledere fra selskapet Emergence, som er spesialister på prosjektarbeid. Prosjektlederne fikk første innføring i hvordan man kan og bør jobbe for å lykkes med prosjekt som metode, og programmet for den første fellessamlingen for de fire gruppene ble satt. Mandag 5. mars møtes prosjektlederne og prosjektdeltakerne til oppstartssamling i Oslo.

- Vi gleder oss stort til å ta fatt på oppgavene, sier Soraya Baker, som leder «Modernisering av medlemsorganisasjonen».

- Selv om det er satt ned prosjektgrupper som skal jobbe med temaene, så trenger vi å få med oss hele organisasjonen på laget, understreker valg-ansvarlig Nelly Torvik, og får støtte fra Gyda Nullmeyer som skal utvikle likepersonarbeidet:

- Jeg håper at de som har tanker, innspill og ideer knyttet til temaene ikke vil nøle med å ta kontakt med oss. Send oss gjerne epost, eller slå på tråden!

## Kontakt gruppelederne:

* FNs dag for funksjonshemmede: ida.freng@nhf.no
* Valg 2019: nelly.torvik@nhf.no
* Utvikling av likepersonarbeidet: gyda.nullmeyer@nhf.no
* Modernisere medlemsorganisasjonen: soraya.baker@nhf.no

# Kommentar:Har kommunene glemt hensikten med BPA?

September betyr ledersamling, og i år ble den mer spennende enn på lenge. Med en splitter ny strategi å gripe fatt i ble det en innholdsrik helg.

*Tekst Tamarin Varner Leder NHFU Oslo*

Jeg har veldig lyst å ta opp igjen BPA (borgerstyrt personlig assistanse) temaet igjen. Det er så masse som allerede er sagt om dette temaet, men man kan aldri fått sagt nok. Men aller først vil jeg gi en kjapp gjennomgang på hva nettopp BPA er.

BPA står som nevnt over for borgerstyrt personlig assistanse. Dette er en tjeneste kommunene tilbyr funksjonshemmede slik at de kan leve et selvstendig liv til de 100%. Er ikke det fantastisk? Det høres i hvert fall sånn ut. Men det er dessverre litt mer innviklet enn det. I Norge har alle funksjonshemmede friheten til å kunne velge hvilken leverandør man ønsker å motta BPA tjenesten fra. Som jeg synes er flott! I stedet for å motta hjelp fra hjemmetjenesten, kan man få hjelp av leverandøren sin til å lære om hvordan lede ditt eget team og ikke minst ansette de riktige personene for å få hverdagen til å gå rundt. Og jeg det er det som en nøkkelen her. De riktige personene slik at den som mottar BPA tjenesten føler seg komfortabel som mulig.

Noen mottar kanskje bare 20 timer i uken for det er det som trengs i deres hverdag mens andre trenger assistanse 24 timer i døgnet for å få hverdagen til å gå rundt. Når man leser dette, høres det ganske logisk og fornuftig ut. Det er så bra at det er mulig. Men det er dessverre ikke så enkelt og lett som det. Sånn som systemet i Norge er i dag er det allerede lovbestemt at alle personer med et hjelpebehov på mer enn 25 timer i uken har krav på BPA. Det er bare 3,5 time for dagen. Når ble det greit å definere et liv ut i fra timer? Jeg mener at uansett type hjelpebehov og uansett mengde tid er det ingen som kan definere på en times møte hva som egentlig passer best. Du vet hva du trenger hjelp til, men der er kommunen som vurderer om det går. Jeg skjønner og har full forståelse at det går på budsjett og økonomi selv om ikke det er min sterkeste side, men det som gjør meg trist er når funksjonshemmede blir motsagt på akkurat det de er best på: Å kjenne sine egne hjelpebehov!

Dette er gutter og jenter som har sitt største ønske om å dra på fotballtrening, ballett, eller kanskje prøve ut en ny fritidsaktivitet. Gutter og jenter som drømmer og forestiller seg hvordan deres første ungdomsskoleball er. Da er det ikke like kult å ha mor eller far på slep. Og det er ikke meningen heller! BPA på skoleball er ikke å ha med seg en barnevakt eller en ekstra tilsynsperson. BPA er de forlengede beina eller armene til jenta som vil sende lapp i timen til den søteste gutten, få en 6èr i favorittfaget og fullført lekser, være en mor, kjæreste og rett og slett leve livet slik en ønsker. Slippe innetider, bekymringer og valg om man skal dusje eller gå på butikken.

Sånn som ordningen er lagt opp nå kan det føles som om livet har en pauseknapp. Hos meg f.eks. har jeg bare x antall timer på morgenstell og x antall på kveldsrutinene. Og sånn det er nå så holder det ikke. Jeg må sette livet på pause fordi jeg kanskje ikke rakk alt jeg tenkte jeg skulle få gjort de få timene jeg mottar BPA tjenesten. Foreldre får kanskje ikke fullført arbeidsdagen eller hjulpet søsken som følge av få BPA timer. Den største gaven du kan gi til et barn er å gi dem tro og håp på at de klarer seg i livet – med BPA er det mulig. La oss aldri glemme det!

Det sies at livet ikke har en pauseknapp – mitt liv har det!

# Utfordrer gjeldende regelverk

NHF Oslos tilgjengelighetsrådgiver Birger Nymo utfordrer bygningsmyndighetene og gjeldene regelverk om heis.

*Tekst Birger Nymo Foto: colourbox.com*

”§ 11-14.7 Heis og rulletrapp kan ikke være del av fluktvei eller rømningsvei.”

Denne setningen hindrer effektivt all form for bruk av heis i en rømningssituasjon. Med dagens situasjon hvor byggverk blir stadig høyere, så hindrer denne effektiv rømning og evakuering fra høye byggverk. Dette gjelder særlig evakuering av eldre, funksjonshemmede og andre som har problemer å gå i en trapp flere etasjer. Denne situasjonen er unikt for Norge, i resten av verden så benyttes og så sikret heis i evakuering av byggverk. Her må det åpnes opp for at man skal kunne benytte sikret heis i rømningssammenheng. Dispensasjon fra dette forskriftskravet er vanskelig å få siden mange kommuner kar som generell policy ikke å gi dispensasjon for brannrelaterte forhold.

## Følgende justering av teksten i §11-14.7 bør bli;

”Heis og rulletrapp kan ikke være del av fluktvei eller rømningsvei. Slike innretninger skal stoppe på en sikker måte ved brannalarm. Rullende fortau, rulletrapp og heis som er særlig tilrettelagt for sikker bruk kan være del av fluktvei eller rømningsvei.”

## Nedenfor kan man lese andre oppdaterte dokumentasjoner;

* Utdrag av Brannskyddsforeningen, Hissforbundet
* Utdrag fra Svensk teknisk forskrift BBRAD 3.5.1
* Masteroppgave NTNU –Universell utforming og evakuering ved brann
* SINTEF «Bygg for alle» Lik brannsikkerhet for alle?
* Kontrollrådet for heis
* Disp. på Nasjonalmuseet og ytelser evakueringsheis
* Turning Torso
* Viktoria Tower
* Høringssvar til TEK17 fra BFO (brannfaglig forening) og konsulentselskapet Firesafe as

## Positive faktorer ved å etablere sikret heis som rømningsvei:

* Eldre og personer med funksjonsnedsettelse kan evakuere ved egen hjelp, uten bistand i en tidlig evakueringsfase.
* Evakuering med 1 stk. trapp og 1 stk. redningsheis gir hurtigere evakuering av bygget
* Brannvesenet kan benytte heis som trygg innsats og redning også for bygg høyere enn 8 etasjer.
* Stigebil kan benyttes til slokking og redning i tillegg
* Adkomst stigebil er ikke kritisk mht. vind og vær og tilrettelagte oppstillingsplasser.
* Kostnadsbesparende for byggeprosjektet, og setter ikke begrensninger på høyde på byggverket.
* Hvorfor bygge 2 stk. trapper, når ingen blir benyttet i daglig bruk i høye byggverk

Det er nå på tide at våre bygningsmyndigheter tar dette problemet på alvor, og legger til rette for at heis kan bruke som rømningsvei vad brann. Teknisk sett er det ingen problemer å etablere en rømningssikker heis i alle høye byggverk.

Tar bygningsmyndighetene denne utfordringen?

# Stabile parkeringstall

Bymiljøetatens halvårlige telling viser at andelen ledige HC-plasser holder seg stabil.

*Tekst: Ida C. Freng Foto: Bymiljøetaten/Oslo kommune*

Helt siden 2009 har parkeringsvaktene tilknyttet bymiljøetaten holdt halvårlige tellinger og registreringer av trafikken på HC-plassene i Oslo.

- Vi ser at tallene har holdt seg stort sett stabile gjennom de totalt 19-20 aksjonene vi har hatt siden oppstarten, sier Atle Rønning, seksjonssjef stab i Bypatruljeavdelingen i Bymiljøetaten.

## Ledige plasser

Høstens aksjon ble holdt i uke 43, og med ekstra fokus også i uken før og etter. Parkeringsbetjentene undersøkte HC-plasser på dagtid, kveld og natt torsdag, fredag og lørdag. Totalsummen viser at 58.1 prosent av HC-plassene sto ledige, fordelt på 89.9 prosent ledige på natt og 51.1 prosent ledige på dag. Totalt ble 1106 plasser kontrollert, hvorav 149 på natt, 452 på dagtid og 505 på kveld (sistnevnte fordelt på henholdsvis 169 innenfor og 336 utenfor Ring 1). Lavest ledighet under kontrollene var på torsdag kveld (innenfor Ring 1) med 38.9 prosent.

## Feilparkering

- Aksjonene har gjennom årene vist at det i gjennomsnitt skriver ut bøter for parkering uten gyldig tillatelse i mellom 1.5-2 prosent av de kontrollerte tilfellene. Denne gangen endte vi på 1.7 prosent, så det holdt seg innenfor normalen, sier Rønning.

Flest bøter ble det fredag kveld utenfor Ring 1 (4) og lørdag dagtid (3).

- Vi skriver ut rundt 7000 gebyrer i året på HC-plasser, opplyser han.

## Flere plasser

Per 16.1-18 var det 1270 HC-plasser i byen. Det er en økning fra 1255 per 31.12-17 og 1210 per 31.12-16.

- Vi vet at mange tror at HC-plasser er fjernet i forbindelse med Bilfritt Byliv. Plassene er imidlertid ikke fjernet, men derimot er noen blitt flyttet, eksempelvis rundt hjørnet for der de var før, forklarer han.

For noen få år siden opplevde Bymiljøetaten problemer med stjålne og forfalskede HC-kort. Det er det imidlertid en stund siden de har registrert nå.

- Ved mistanke om forfalskning av kort kontakter vi operasjonssentralen umiddelbart, sier Rønning.

## Opplever du problemer med HC-plasser som er flyttet?

Ta kontakt med Bymiljøetaten direkte, eller meld fra til NHFs tilgjengelighetskonsulent Birger Nymo på epost birger.nymo@nhf.no

# Rekordbesøk på Abloom

Med 3215 besøkende i løpet av festivaldagene i november kunne Abloom filmfestival nok en gang notere seg besøksrekord. På seks år har besøkstallet vokst fra 100 til over 3500!

*Tekst Ida C. Freng/Abloom Foto: Abloom*

Festivaldirektør Faridah Nabaggala kunne stolt konstatere nok en besøksrekord da familiedagen under Abloom 2017 gikk mot slutten.

- Det gjør meg glad og imponert at så mange har tatt seg turen hit, uttalte hun til Ablooms eget presseteam.

Årets tema var «Forbilder», og temaet for Abloom 2018 er allerede satt- da står universell utforming i fokus.

- Vi har planer om å etter hvert ha mer internasjonal appell, ved å invitere et internasjonalt publikum og løfte tematikken med funksjonshemede til å bli mer verdensomspennende, sier festivaldirektøren.

## Roses

Blant en av flere utmerkelser Nabaggala har mottatt de siste årene er NHF Oslos hederspris i 2016, som hun fikk for sitt arbeid med å nå funksjonshemmede med minoritetsbakgrunn, og sette deres saker på dagsorden.

Heller ikke i år skorter det på ros. Underholdnings-artistene Diego Beida, Linda Bottolfs og Safaa Al-Sahi, som holdt flere innslag under årets festival, får ikke fullrost festivalen og grunnleggeren nok.

- Vi synes Abloom og spesielt Faridah har en stå-på- vilje som inspirerer masse. Å kunne omgi seg med denne energien har vært veldig givende, samtidig som vi fikk jobbe med så mange barn og undgom, sier de til Ablooms Kristian Fabrizio Mendoza.

## Forbilder

Kontorleder i NHF Oslo, Jørgen Foss, stilte nok en gang som konferansier for festivalens åpningsdag, denne gangen også i kraft av det å være et forbilde. Han fikk æren av å introdusere andre forbilder på programmet, som kulturpersonlighet og tidligere kulturminister Åse Kleveland, årets ildsjel Sigbjørn Sørlie, modell Amir Hashani og årets forbilde i 2016 Lubna Mehdi. Vidt forskjellige innledere både med og uten funksjonsnedsettelser, med det felles at de alle blir sett på som forbilder.

- Det er viktig å løfte frem de gode forbildene, noe vi ser behovet for i dagens samfunn, sier festivaldirektøren om årets tema.

Neste år går de for nye rekorder, med temaet «Universell utforming- Teknologi gir muligheter!», der Abloom vil legge vekt på den praktiske og sosiale siden teknologien gir.

# Reisebrev; Med rullestol i Nice

Etter en ganske regntung sommer ble det til slutt nok og vi bestemte oss spontant for å ta en uke «i Syden». Etter litt googling for å unngå de dyreste reisene falt valget på Nice på den franske rivieraen.

*Tekst og foto: Joakim Taaje*

Det var ganske spennende for ingen av oss hadde vært i Frankrike, i hvert fall ikke etter vi ble voksne og hadde noe relevant erfaring. Vi benyttet reisebyrået Expedia som vi også gjorde i fjor til Barcelona. Dette reisebrevet kan egentlig begynne med å fullrose kundebehandlingen hos Expedia. Bedre skal du lete lenge etter! Istedenfor å lete side opp og side ned på nettsider for å prøve å finne et hotell man tror er bra tilrettelagt, ringte vi kundeservice. Etter 1,5 time på telefonen hadde kundebehandler funnet frem de mest gunstige flytider og ringt direkte til 2 hoteller og sjekket forholdene, mens vi ventet på tråden. Jeg kan forstille meg hvor lang tid jeg selv hadde brukt på å lete frem denne informasjonen. Samme servicen hadde vi også til Barcelona så rådet er enkelt; skal du ut og reise med rullestol; ring Expedia! Eneste Expedia ikke kunne hjelpe med var å kontakte SAS for å fortelle om assistansebehovet. Jeg har behov for hjelp helt frem til flysetet med kode WCHC og må alltid ringe på forhånd for å forsikre meg om at flyselskapet har denne infoen. Etter 4 timer og 15 min i ventekø sa damen i telefonen hallå hallå… og la på! Da kom det noen gloser på «nynorsk»!! Heldigvis fikk vi tak i SAS dagen etter som var dagen før avreise, men det kom ingen kommentar på at jeg ikke sa ifra 48 timer før som er regelen.

Vel fremme i Nice hadde hotellet bestilt en HC-taxi. Det var en helt grei Mercedes Vito med rampe. Det som var litt snodig var at det ikke var noe taksameter i taxien og sjåføren fant ikke hotellet med det første! Men det var uansett avtalt fastpris på EUR 55. Litt stiv pris, men bedre enn å surre rundt med bagasje på buss/metro i en by du ikke kjenner. Er jo tross alt på ferie.

Hotellet het Hipark Design Suites Nice. Det ligger 4-5 kvartaler rett nord for gamlebyen og var 10-15 min spasertur ned til turistområdet. Da vi kom frem var ikke rommet vårt klart ennå og som kompensasjon fikk vi oppgradert til et større rom uten ekstra kostnad! Et svært hyggelig førsteinntrykk som viste seg å stemme godt overens med resten av oppholdet. Rommet var godt romslig med min manuelle Panthera U2, med en kjøkkenkrok, sofa, god queen size (150cm bred) seng i bra høyde (ca. 40cm) og et bra funksjonelt bad hvor det var lett å trille rett inn i dusjen. For de som klarer å flytte seg over på et dusjsete, var også det montert på veggen. For oss som ikke klarer det kan jeg anbefale min teknikk; jeg bruker noen store plastposer som jeg trer en hver vei over sitteputa og en over ryggen. Så dusjer seg rett og slett i rullestolen og slipper å være bekymret for å sitte på harde underlag og få trykksår! Vær obs på at du må åpne bak ved setet/ryggen i rullestolen slik at vannet renner ut og du ikke tar en vanndam med deg ut. Det kan også være en utfordring å komme ut av stolen igjen, da bar hud på våt plastikk sitter som lim.

Personellet på hotellet var svært vennlig og imøtekommende og hjalp oss med å finne restauranter og steder å besøke. Som sagt var vi nærme gamlebyen og det var der vi gikk mest og tittet på hundrevis av små butikker i trange gater. Typisk Syden. Vi gikk også langs strandpromenaden, men ettersom ingen av oss er noen strandløver så oppholdt vi oss ikke der. Er man veldig glad i strand så imponerer ikke stranden i Nice. Av den vi så var det kun ganske store stener og ikke finkornet sand. Man så tydelig at det ikke var behagelig å gå på. Men det fantes en lang rampe for rullestol ned fra promenaden og til stranda hvor det var et område man kunne sitte i rullestolen og man kunne leie slike spesialrullestoler for å komme seg ut i havet.

Vi fikk også gjort litt sightseeing fra toppen av en klippe på enden av strandpromenaden hvor det var trapper og gratis heis opp. Når vi kom slapp vi til og med å stå i en lang kø. En vakt vinket meg frem og sa at jeg hadde «priorité»! På toppen av denne klippen finner man to kafeer og et offentlig toalett. Vi tok også en times båttur for å se litt mer av området. Det var god vind og en del bølger, så blir man lett sjøsyk så velg en dag med lite vind. Husk også på å ringe eller be hotellet ringe og si man er rullestolbruker. Vi gjorde tabben med å bare booke på nettet etter at hotellet hadde funnet ut at de kunne ta rullestoler. Båten må nemlig legge til en annen kai for å få med rullestoler, men vi fikk brukt billetten neste dag isteden og mannskapet var velvilligheten selv og bar meg om bord uten problemer. Men det var et veldig høyt trinn ned til båten, så om man veier 120 kg tror jeg det hadde blitt litt drøyt.

Men det viktigste å fortelle om Nice er den flotte trikken som går på gateplan gjennom hele Nice. Den følger en hovedvei som det meste av veien kun er for trikken. Og alle stasjonene er tilrettelagt for rullestol! Utrolig enkelt å trille rett av og på med manuell stol, vel å merke. Det var såpass trangt med folk at jeg ville ikke prøvd med elektrisk stol. Her kunne man kjøpe billett for 10 turer som kostet EUR 10. Altså en kostnad på EUR 1 per tur per person uansett hvor langt man reiste. Helt suverent!

Byen i seg selv er også veldig flat i området rundt gamlebyen. Veldig lett å trille med manuell stol. Faktisk så flat jeg benyttet min Smartdrive MX2 (drivaggregat med hjul under den manuelle stolen) mindre enn jeg gjorde i Barcelona. Selve fotgjengerovergangene er bedre i Barcelona for der er ALLE nedsenket, men de aller fleste var greie å komme over også i Nice. Kom jeg ikke over et sted trengte jeg ikke trille langt for å komme over veien et annet sted. Men i området rundt havna og lenger mot åsene så vi fra båtturen at det var svært bratt. Det var mer trapper enn tverrgater nedover åsryggen, men dette var ikke det mest populære turistområdet.

Nederst i gamlebyen mot strandpromenaden ligger det en gate fylt med restauranter, samt en del markedsboder i midten. Her var også en av de få offentlige toalettene med HC jeg fant. Hovedproblemet var å velge hvilken restaurant vi skulle prøve. Kvaliteten på maten var generelt veldig bra. Et par litt uheldige valg, men også noen overraskende gode. Hotellet var også her behjelpelige med å gi tips hvor vi skulle spise. Vi fikk også tips om at hvis det var alt for mye å velge mellom på menyen eller det var få gjester på en restaurant skulle vi skygge banen. Dette gjelder nok de fleste steder.

Oppsummert kan jeg absolutt anbefale Nice med rullestol. Det var en veldig hyggelig og behagelig by. Vil nok dra tilbake en dag og se mer av severdighetene vi ikke rakk denne gang!

# Årskavalkade 2017

Valgår: For å sette fokus på funksjons-hemmede i valgkampen produserte og publiserte NHF Oslo videointervjuer med en rekke politikere utenfor Stortinget. Her er det regionkontorleder Jørgen Foss som trosser været ved å være paraplystativ for Miljøpartiet de Grønnes Une Aina Bastholm.

Gullnål: Under landsmøtet ble tidligere regionkontorleder i Oslo, nå tillitsvalgt i NHF Øst, Sverre Bergenholdt tildelt NHFs høyeste interne heder Gullnåla.

Oslo Funker: Vi satte fokus på miljøet, og hvilken mulighet funksjonshemmede har til å delta det grønne løftet under årets første Oslo Funker. Her er byråd Lan Marie Nguyen Berg og forsker Gro Sandkjær Hanssen i aksjon. (januar)

#FjernGæppen: Spontankampanjen mot t-banensavstand mellom tog og perrong ble en mediesak. Her er det Roger W. Holland fra Sagene som tar en prat med NRK Østlandssendingen. (april)

Protesterte: Da moralfilosof Peter Singer (som blant annet har tatt til orde for «barmhjertighetsdrap» på funksjonshemmede spedbarn) holdt årets ex.phil-forelesning på Universitetet i Oslo arrangrte NHFU Oslo og NHF Oslo er demonstrasjon utenfor lokalene. Det vakte oppsikt blant mediene, blant annet Aftenposten og NRK Østlandssendingen. (oktober)

Stor suksess: Den aller første DIT-konferansen gikk av stabelen i mars, og ble en stor suksess. Konferansens headliner var «Mr. Universal Design», Francesc Aragall fra Design for All Foundation i Barcelona. (mars)

Sølvnål: Det var en rørt og overrasket Oddvar Skogsletten som under ledersamlingen mottok NHF Oslos høyeste interne heder Sølvnåla. Her fra overrekkelsen, som regionleder Magnhild Sørbotten sto for. (september)

Bilfritt byliv: NHF Oslo har lenge hatt tett dialog med Bilfritt byliv, særlig for å sikre parkeringsplasser og tilgjengelighet for funksjonshemmede. (oktober)

Befaring: NHF Oslo har deltatt på en rekke befaringer i 2017, her på Helsfyr t-banestasjon. (mars)

Nytt arrangement: Ragnhild Simonsen fra NHF Vestre Aker var en av mange fra Oslo som tok turen til Mountain Rally på Haglebu. (juni)

Endelig likestilt: Under lekkasjer fra statsbudsjettet ble det klart at service-hunder nå blir en rammestyrt ordning, etter mange års kamp. (oktober)

Hederspris: Regionleder Magnhild Sørbotten overrakte NHF Oslos hederspris til regissør Mari Storstein for hennes innsats for å portrettere mennesker med nedsatt funksjonsevne og deres kamp for full deltakelse i samfunnet.

Valgaksjon: Ann-Lisbeth Kreyberg fra regionstyret var en av flere som trosset været for å delta på NHF Oslos valgstand. (august)

Oslobenken: NHF Oslo var som alltid representert under landsmøtet. Her er det Randi Halden Larsen som har ordet. (juni)

Nye lokaler: Kulturhuset er på kort tid blitt en bauta i Oslo uteliv, og i april flyttet de til nye lokaler i en gammel bygård i Youngs gate. Tilgjengelighetsrådgiver Birger Nymo var godt fornøyd med tilgjengeligheten. (april)

Besøkte årsmøtet: Daværende helse-, sosial og eldrebyråd Inga Marte Thorkildsen gjestet årsmøtet. (april)

# Kommenater; Skuffende bistandsbudsjett

*Svein Brodtkorb, leder av NHFs internasjonale avdeling*

Til tross for at funksjonshemmede utgjør en milliard eller 15 % av jordens befolkning, og at 80% av alle funksjonshemmede lever i utviklingsland, er det få tegn på at funksjonshemmede er en del av norsk bistandsagenda.

Hovedsatsningene i bistandsbudsjettet for 2018 er utdanning, helse og humanitær bistand. Selv om dette i seg selv er positivt, ligger det få føringer som sikrer funksjonshemmede del av denne bistanden.

Vi vet ni av ti funksjonshemmede barn i utviklingsland ikke får gå på skole (UNICEF 2015). Vi vet at manglende helsetjenester for barn med funksjonshemming er en viktig årsak til at denne gruppen ikke får gå på skole. Og vi vet også at mennesker med funksjonshemming er særlig utsatte i krise og konfliktsituasjoner og at det ikke i tilstrekkelig grad legges til rette for inkludering av mennesker med funksjonshemming i den humanitære responsen.

Men vi mener at hvis bistandsbudsjettet forvaltes på en forsvarlig måte, kan nettopp disse satsningsområdene gi en gylden anledning til å snu trenden av mange års ekskludering av mennesker med funksjonshemming i norsk humanitær- og utviklingsbistand.

Det krever imidlertid en aktiv og målrettet innsats for å sikre at mennesker med funksjonsnedsettelser får lik adgang til initiativer støttet av Norge innen utdanning, helse og humanitær bistand. Forvaltere av norsk bistand må derfor kreve av sine partnere at budsjettmidler øremerkes for tiltak som sikrer at mennesker med funksjonsnedsettelser inkluderes i all bistand og gir rom for aktiv involvering av funksjonshemmedes egne organisasjoner i både planlegging og gjennomføring. Bare på denne måten kan man sikre at funksjonshemmede til hver en tid utgjør minimum 15 % av målgruppen for et hvert tiltak som skal komme alle medlemmer av et samfunn til gode.

NHF beklager for øvrig at støtten til sivilsamfunnstiltak (det vil si frivillige organisasjoners bistandsarbeid, red.anm.) reduseres i en tid da sivilsamfunnet mange steder i verden er under press. Når regjeringen i tillegg velger å øremerke en betydelig del (450 millioner) av sivilsamfunnsstøtten til utdanning, betyr det i praksis at de organisasjonene som jobber med menneskerettigheter og likestilling, vil få skrinnere kår.

## Visste du at?

* Norges Handikapforbund driver omfattende internasjonalt arbeid.
* NHFs bistandsarbeid bygger på solidaritet og mangeårig, gjennomarbeidet erfaring.
* Uganda, Lesotho, Zambia, Malawi og Palestina er de landene vi er involverte i per i dag.
* Hvis du vil støtte NHFs internasjonale arbeid kan du gi en gave til kontonummer 1503.51.84241. Beløpet velger du selv. Hvis du vil gi fast støtte, kan du etablere et fast trekk i nettbanken din.

# Kontorsjefens sløyfe; Ikke kvel solisten!

*Jørgen Foss Kontorleder NHF Oslo*

Denne spalten skrives i en form for rus, eller gleden over å være en del av et felleskap. Du kan kalle det hva du vil- jeg kaller det lykkerus. Det er i midten av februar og regnet pipler ned langs hotellvinduet, slik det skal gjøre når du i Bergen. For det har vært NM i brassband og som en ihuga korpsmann er korpset ett av mine felleskap. Vi trenger alle slike trygge felleskap, som gir mestring og følelse av å være sammen om noe. Hva er ditt felleskap?

Når handikapforbundet ble etablert for 87 år siden var også formålet å skape et nettverk. Slik som i 1931 er det i dag en viktig oppgave for forbundet å skape en møteplass for mestring og muligheter. Om vår oppgave ikke lenger er å drifte egne klubber for funksjonshemmede eller drive dansetilstelninger har vi en oppgave i skape trygge rom for utvikling av mennesker uansett diagnose. Vi har vårt felleskap i vår kamp for rettferdighet.

For meg har korpset vært den arenaen. Jeg er ingen god trompetist, men jeg er en stolt trompetist. Jeg er stolt over å være en del av så fin og god bevegelse som korpsbevegelsen er. På lik linje som jeg i mitt virke her i Handikapforbundet møter veldig mange stolte funkiser.

I helgen vant Eikanger Bjørsvik Musikklag NM for tredje året på rad og for 18. gang siden NM ble arrangert for første gang for førti år siden. Jeg har sett utallige fremførelser av fin musikk. Men jeg har også sett tusenvis av stolte korpsungdommer og voksne som viser at det nytter å gjøre noe sammen. For det hjelper ikke om tubaisten er rå-god, om man ikke har bygget opp kornettene. For det er utrykket i felleskap som gjør klangen, og til slutt korpset.

Når vi i Handikapforbundet nå står #sammenomennytid, så står vi sammen. Da må hele organisasjonen bygge og backe hverandre opp. Da tror jeg vi kan lære litt av de 3500 deltagerne under NM Brass. For der MÅ de stå sammen. I både tykt og tynt. Når solisten skjærer ut i noen sure toner må resten av gjengen bare gøttse enda hardere på, for å bygge hverandre opp. Når man går av scenen, hva tror du skjer da? Det er ikke da man kveler solisten, nei, man roser vedkommende for motet og styrken det krever å faktisk stå der alene i spotlighten. Dette er en kultur jeg tror vi har godt av å lære noe av. For alt for ofte så er vi flinke til å hakke ned på de som prøver. For de som prøver de feiler også. Det skal det være lov til i NHF, og de skal til og med heies på.

Da jeg overtok som kontorleder i NHF Oslo var jeg bestemt på en ting. Vi skal være en «ja-organisasjon». Når folk kommer til oss med ideer og har lyst til å gjøre noe så skal vi si ja. For om vi sier ja til omverden, får fortere et ja tilbake.

Så om du blander et ja med stolthet, og mulighet og legger til en stor dose raushet, så mener jeg vi har en kultur vi sammen skal bygge. Da lover jeg fine og flotte toner i fremtidens NHF.

# DIT-konferansen

«Her vises det tydelig at universell utforming kan brukes som en hovedløsning som både inkluderer og er bedre for alle».

## Fredag 6. april 2018 09:30 - 15:00 Kreftforeningens Vitensenter (Kongens gate 6)

Velkommen til en unik til konferanse med inkluderende teknologi på programmet. Vi byr på det beste av engasjerende innledere fra de største teknologibedriftene og innovative gründere. Dette blir en dag du sent vil glemme!

Med mer enn 100 deltakere på fjorårets DIT-konferanse (Design-Innovasjon-Teknologi) bør du skaffe deg billetter til årets arrangement på Ticketmaster allerede i dag!

## Program:

* 09.30: Kaffe
* 09:55: Velkommen v/Vitensenteret
* 10:00: «Regjeringens visjon» Paul Chaffey, statssekretær i Kommunal- og moderniseringsdepartementet
* 10:15: «Fusjon mellom mennesker, kultur og teknologi» Harriet Wright og Karina Bjørnarøy fra Watson/IBM
* 10:40: «Achieve More – som visjon for oss alle» Bjørn Olstad, direktør Microsoft
* 11:05: Pause
* 11:25: «Involvering av pasienter i design og forskning», Eirik Årsand, professor i e-helse, ph.d Nasjonalt senter for e-helseforskning, Universitetssykehuset Nord-Norge
* 11:50: «Hvordan inkluderende teknologi redder velferdsstaten og blir Norges nye vekstnæring» Tarje Bjørgum, leder for klima og helse i Abelia
* 12:10: Lunsj
* 12:50: «Inkluderende- for alle?» En samtale mellom Lubna Mehdi, leder i NorgesDøveforbund Ungdom, Grete Flattun, nestleder i Norges Handikapforbund Oslo og Mirnesa Balagic fra Norges Blindeforbunds Ungdom
* 13:10: «Selvkjørende transport – et alternativ for alle?» Adele Flakke Johannesen og Joakim Valevatn, prosjektledere i Teknologirådet.
* 13:30: Pause
* 13:50: «Kampen mot ensomhet og sosial isolasjon» Kristin Dolve Larsen, prosjektleder i No Isolation:
* 14:15: «Det er god business å redde verden» Jorunn-Birgitte Gjessing-Johnrud, fagansvarlig offentlig-privat innovasjon i Innovasjon Norge
* 14.40: «Fremtidsbyen Oslo», Robert Steen, finansbyråd i Oslo kommune
* 14:55: NHF Oslos regionleder Magnhild Sørbotten avslutter
* 15:00: Slutt

Vi tar forbehold om eventuelle endringer i programmet

Sted: Kreftforeningens Vitensenter (Kongens gate 6)
Fredag 6. april 09:30-15:00
Billetter tilgjengelig via Ticketmaster
Billettpriser: Ordinær: 1000,- kr inkl lunsj, medlem i NHF/Honnør: 750,- kr inkl lunsj, medlem NHFU/Student: 500,- kr inkl lunsj

# Kommentar; Forbilder- ikke «før-bilder»

*Ida C. Freng Kommunikasjonsrådgiver NHF Oslo*

Vi lever i en mediehverdag der vi bombarderes med inntrykk fra livsstilsbloggere og utseende-kjendiser fra fjern og nær. Da er det lett å glemme at gode forbilder ikke nødvendigvis er så langt unna, eller så fjerne fra egen hverdag som skjønnhets-botox og rumpeløft tross alt er for de aller fleste. For da jeg nok en gang la meg i sælen for å nå målet om det evige «så og så mange kilo og centimeter ned før sommeren»-forsettet, så stoppet jeg i slutten av januar opp og tenkte litt. Hvem var det egentlig som inspirerte meg i 2017?

Det var ikke livsstilsbloggere og slankeguruer. Derimot var det i våre egne rekker inspirasjonen kom.

Forbildene fant jeg i en bauta som Toril Heggen Munk, vår evig kjempende nestleder som aldri la noe imellom, og talte hvilken som helst autoritetsfigur midt imot om hun var uenig, helt frem til hun dessverre tapte kampen mot kreften.

Forbildene fant jeg i NHFUs Ida Hauge Dignes og Marie Karlsen, som stilte seg opp og protesterte foran køen med hundrevis av Peter Singer-fans (den australske moralfilosofen som har tatt til orde for «barmhjertighetsdrap på funksjonshemmede spedbarn). Den rolig autoriteten i Idas stemme da hun fortalte journalistene at: «Han har all rett til å uttrykke sine meninger. Men jeg har også rett til å si ham imot», ble et av høstens høydepunkt.

Forbildene fant jeg i alle de NHF’erne som teppebombet politikerne med informasjon om hvilke katastrofale følger endringer i hjelpemiddelordningen ville få, og som dermed fikk snudd opinionen.

Forbildene fant jeg hos våre allierte i Norske Servicehunder, som endelig fikk likestilt servicehunder med førerhunder som hjelpemiddel.

Forbildene fant jeg i Nora Mørk og alle andre som nektet å la seg knekke av nettroll.

Forbildene fant jeg i alle de som stilte seg bak #metoo-kampanjen og plasserte skam og skyld

der den hører hjemme.

Forbildene fant jeg i alle de som gjorde noe for å gjøre samfunnet til et bedre sted.

Jeg fant dem ikke i alle de som primært gjorde noe for å forbedre sitt eget utseende.

Med det sagt, så skal jeg fortsette å trene og forsøke å leve sunt. Men det er for å kunne ha styrken til å ta i et tak i samfunnet, ikke for å ta meg ut.

# Tipsserie

Både i Quarten og på nett vil vi i fremtiden publisere artikler som omhandler de temaene og feltene vi får flest spørsmål om. Bolig sto på plakaten i forrige nummer. Denne gangen er det bil som står for tur. Tips oss gjerne om temaer du vil vite mer om, det være seg hjelpemidler, søknadsskriving eller andre ting.

# Trenger du bil?

Hvis funksjonsnedsettelsen din gjør at du ikke kan benytte offentlige transportmidler, kan du ha rett til bilstønad.

*Tekst: Elisabeth Wilhelmsen, prosjektkoordinator Hjelp til selvhjelp/medlemspleie*

Frem til 1.januar 2015 kunne også funksjonshemmede som ikke var i arbeid eller utdanning få støtte til gruppe 1 biler. Per dags dato er det bare personer med en varig funksjonsnedsettelse som er i arbeid eller utdanning (ut over videregående skole) som kan søke om støtte til en liten bil uten heis eller rampe til å komme ut og inn i bilen.

30. januar ble det vedtatt i Stortinget at regjeringen skal fremme forslag om å innføre stønad til gruppe 1-biler også til personer i varig tilrettelagt arbeid (VTA) fra 01.01.2019.

Om du er rullestolbruker og har behov for kassebil med heis/rampe kan du ha rett til bilstønad også til å dekke transportbehov i dagliglivet. Denne bilen bestilles av NAV. Dette kalles gruppe 2 biler.

Uansett biltype er det en forutsetning for å få støtte at transportbehovet ikke kan dekkes på annen måte enn ved stønad til bil.

Det gis ikke stønad til bil i gruppe 1 hvis funksjonsnedsettelsen er oppstått etter fylte 67 år.

Hvis funksjonsnedsettelsen har oppstått etter fylte 70 år får du ikke stønad til bil til bruk i dagliglivet.

## Gruppe 1 bil

Størrelsen på stønaden til gruppe 1 bil er behovsprøvd, dvs. avhengig av din egen og evt. ektefelle/samboers inntekt. Les mer om dette på NAVs nettsider.

Det er verdt å merke seg at dersom inntekten din overstiger 6G (grunnbeløpet i folketrygden), kan du ikke få tilskudd til gruppe 1 bil.

Hvis du får innvilget tilskudd til kjøp av bil, kan du selv velge hvilken bil du skaffer deg. Du må selv sørge for at bilen er hensiktsmessig for deg, og at den kan tilpasses dine behov. Kommunehelsetjenesten (ergoterapeuten) eller bilsenteret kan gi informasjon om hvilke biltyper som egner seg for din funksjonsnedsettelse.

Velger du en bil som koster mindre enn du har fått tilskudd til, blir tilskuddet begrenset til bilprisen. Du kan i tillegg få stønad til nødvendig spesialutstyr og tilpasning av bilen.

Du kan fritt bytte bil så mange ganger du vil innenfor stønadsperioden på 8 år. Dersom du velger å bytte bil, må du selv betale. Etter 8 år kan du søke om ny stønad.

Dersom helsetilstanden din endrer seg slik at du har behov for en spesialtilpasset kassebil, kan du få stønad til dette uavhengig av når du fikk forrige stønad.

## 2. Gruppe 2 bil – kassebil

Hvis du bruker rullestol og trenger heis eller rampe for å komme deg inn i bilen, kan du søke om kassebil, eller gruppe 2 bil.

Stønaden til gruppe 2 biler er ikke avhengig av at du er i arbeid eller under utdanning. Denne stønaden gis som rente- og avdragsfritt lån, som ikke skal tilbakebetales før vilkårene for stønaden ikke lenger er oppfylt.

Du får dekket den delen av prisen som overstiger 150 000 kroner. De første 150 000 kronene behovsprøves mot din og eventuelt ektefellens inntekt.

Det vil si, du får stønad til den rimeligste bilen som det er hensiktsmessig for deg å ha. I regelverket heter det seg at bilen man skal få i utgangspunktet skal være en brukt bil, men som oftest er det en ny bil. NAV har innkjøpsavtale med bilforhandlere om enkelte bilmerker.

Dersom du får stønad til gruppe 2-bil i dagliglivet, skal bilen vare i 11 år. Hvis du får innvilget gruppe 2-bil til arbeidslivet, kan du søke om ny bil etter 8 år dersom bilen har gått 150.000 kilometer.

Ønsker du å kjøpe ekstrautstyr til bilen du har fått innvilget, kan du selv betale dette. Eksempler på ekstrautstyr kan være radio, handsfreeanlegg, spesielle typer lakk på bilen og firehjulstrekk. Firehjulstrekk er også noe det er mulig å få innvilget på bilen via NAV, men det er kun i tilfeller hvor det er nødvendig og hensiktsmessig. Eksempler på slike tilfeller er dersom du bor på toppen av veldig bratte bakker eller lignende. I slike tilfeller må det sendes inn spesiell dokumentasjon fra kommunen.

Det er viktig å merke seg at gruppe 2-biler regnes som NAVs eiendom, på samme måte som andre hjelpemidler. Du råder altså ikke over bilen som du vil, og må undertegne på et gjeldsbrev og en salgspanterklæring.

## Spesialutstyr og tilpasning

Uavhengig av om du kan få støtte fra NAV for å kjøpe en bil eller om du må betale hele bilen selv, kan du få spesialutstyr og tilpasning av bilen som er nødvendig på grunn av funksjonsnedsettelsen.

Får du innvilget tilskudd til spesialutstyr eller tilpasning dekker NAV hele kostnaden. Du kan få dekket utgifter til opplæring i bruk av utstyret fullt ut. Spesialutstyr er utstyr som ikke kan leveres fra bilfabrikk, men som må bygges inn i bilen av en bilombygger. Eksempler på spesialutstyr er håndbetjening av gass/brems og utstyr for innlasting av rullestoler.

Spesialutstyr skal alltid kjøpes inn av NAV. Du får ikke refundert utstyr du kjøper selv. En ergo- eller fysioterapeut eller de ansatte på bilsenteret kan hjelpe deg med å velge hensiktsmessig løsning tilpasset dine behov.

## Kjøreopplæring

De er også mulig å søke om støtte til kjøreopplæring hvis du ikke har førerkort enda. Dette gjelder også dersom du søker om spesialtilpasset bil til ditt barn og ikke har førerkort slik at du kan kjøre barnet ditt.

## Grunnstønad til drift og vedlikehold av bil

Dersom du får stønad til kjøp av bil, vil du som regel også fylle vilkårene for å få grunnstønad til bilhold. Grunnstønad skal dekke varige ekstrautgifter som følge av funksjonsnedsettelsen. Du har som hovedregel rett til sats 3, men enkelte kan ha rett til høyere sats. Søknad om grunnstønad må sendes ditt lokale NAV-kontor. Les mer om Grunnstønaden på NAVs nettsider.

## Medlemspleie/«Hjelp til selvhjelp»

Dersom du sliter med å komme videre på egenhånd kan du ta kontakt med prosjektkoordinator for medlemspleie / «Hjelp til selvhjelp» Elisabeth Wilhelmsen for individuell bistand i din sak.

Telefon: 47 62 05 35 E-post: elisabethw@nhf.no

# - aktuelt

## Utreder arbeidsmarkedet

Professor Steinar Holden skal leder et nytt, offentlig utvalg. Denne gangen er det «urovekkende trekk» ved arbeidsmarkedet som skal under lupen, melder Aftenposten. – Ekspertgruppen står fritt til å vurdere sysselsettingen i forhold til ordningene med blant annet arbeidsavklaringspenger, sosialhjelp, uførepensjon, sykepenger og ledighetstrygd. Alle slike ordninger for inntektssikring kan komme under lupen for på se hvordan de virker på sysselsettingen, arbeids- og sosialminister Anniken Hauglie (H), som er oppdragsgiver. En av tingene utvalget skal se nærmere på er blant annet innholdet i IA-avtalen, og den lave sysselsettingsgraden blant mennesker med nedsatt funksjonsevne.

## Medlemsvekst

NHF Oslo opplevde en svak, men gledelig, medlemsvekst i 2017.

- Det er moro å kunne melde om positive tall på medlemssiden, sier organisasjonskonsulent Ola Harald Svenning, og legger til:

- Jeg håper vi kan fortsette den gode trenden i 2018, og ikke minst sette oss som mål å få en enda sterkere vekst. Ut i fra statistikken har vi et stort vekstpotensial i vår region med tanke på medlemmer, og jeg håper vi alle kan jobbe sammen for å bli enda flere.

## Få- men gode

NHFU Oslo kickstartet det nye året med et styremøte i NHFs lokaler på Galleriet i Oslo. Johannes Loftsgård, Ida Hauge Dignes og Rina Wesenberg møttes til planlegging av ungdommenes 2018.

- Vi fikk satt dato for standen vår på Sunnaas, snakket om et mulig samarbeid med Liflaga- det forteller vi mer om senere- og vi fikk evaluert «nyttårsbordet» som vi tok i stedet for julebord. Konklusjonen var ganske enkelt: Kjempebra!, forteller nestleder Hauge Dignes fornøyd.

## Data-innbrudd

Tidlig i januar mottok Helse Sør-Øst varsel fra Sykehuspartner, som har ansvaret for all IKT-drift i helseforetaket, om at det pågikk unormal aktivitet mot datasystemene, melder NRK. Måten innbruddet er gjort på tyder på at aktørene er svært avanserte og profesjonelle, skriver Helse Sør-Øst i en pressemelding. Det ble straks satt i gang tiltak for å stoppe angrepet. – Dette er en svært alvorlig situasjon, sier administrerende direktør i Helse Sør-Øst, Cathrine Lofthus, til statskanalen. Hun forteller videre at det ikke er noe som tyder på at innbruddet har påvirket pasientsikkerhet eller-behandling.

## Gull fra grasrot(andelen)

Kronene sildrer inn til region- og lokallag i Handikapforbundet, takket være Grasrotandels-ordningen i Norsk Tipping. Tekst: Ida C. Freng

I 2017 ble mer enn 455 millioner kroner fordelt på over 20.000 lag og foreninger over hele landet. Spillere hos Norsk Tipping som registrerer seg som grasrotgiver kan nemlig selv bestemme hvilken forening som skal motta 5% av pengene vedkommende spiller for. I 2018 vil det antakelig bli enda flere grasrotkroner å få- da økes nemlig grasrotandelen fra 5% til 7% av spillinnsatsen.

- Vi har sett på statistikken, og i Oslo er det så vidt vi kan se lokallagene Vestre Aker, Alna, NHFU Oslo, Ullern og region Oslo som er registrert som grasrotmottakere, i tillegg til regionlagene for Landsforeningen for ryggmargsskadde og Handikappede Barns Foreldreforening.

Med til sammen 115 givere har det gitt 36217 kroner, forteller regionkontorleder Jørgen Foss. Han konstaterer at det er et langt stykke opp til toppen av «grasrotpallen», der Vålerenga Fotball regjerer med sine 3.006.511 kroner fra 4561 spillere.

- Hvis noen av våre medlemmer ikke er grasrotgivere, men ønsker å bli det, så ønsker vi dem selvfølgelig hjertelig velkommen til å velge et av våre lag, sier Foss. Man kan tilknytte seg en grasrotmottaker på Norsk Tippings hjemmesider, eller hos en kommisjonær, og man kan når som helst bytte mottaker.

- Det kan jo være kjekt dersom man har flere gode formål man ønsker å støtte, sier Foss.

## - Trygdepanikk

I følge nye anslag fra NAV vil NAV-utbetalingene øke med mellom 20 og 90 milliarder i 2060. Spriket på 70 milliarder avhenger av om det blir en stor økning i befolkningen eller en lav vekst i antall innbyggere, melder NRK..

– Jeg håper denne rapporten bidrar til å realitetsorientere det norske folk, nå må vi våkne opp, sier administrerende direktør Anne-Kari Bratten i Spekter, som etterlyser at politikere må legge til rette for at de som faktisk kan jobbe mer, jobber.

Karin Andersen (SV) kaller utspillene for «trygdepanikk», og mener det er et virkemiddel for å legitimere kutt i trygd og inntekt for eldre, syke og andre som sliter.

– Høyresiden ønsker å skape et inntrykk av at velferdsstaten er for dyr. Men det hjelper ikke å kutte trygden for å få flere i jobb. Arbeidslivet må også gi plass til folk som vil og kan jobbe. Da må fordommer mot folk som sliter bort, sier hun til NRK.

## Abloom+Bardum

Like før jul kunne filmfestivalen Abloom avsløre at de har inngått et samarbeid med hjelpemiddelleverandøren Bardum, som et ledd i neste års tema «Universell utforming- Teknologi gir muligheter!»

- Selskapet skal støtte vår organisasjons arbeid med å sikre at alle barn og unge med nedsatt funksjonsevne blir verdsatt, sett og hørt, melder Abloom på sine nettsider.

Målet med samarbeidsavtalen skal være å bryte ned tabuer og skam knyttet til det å benytte tekniske hjelpemidler, særlig i minoritetsspråklige miljøer.

## Styrker rettigheter

Første januar trådte en rekke endringer for å styrke og tydeliggjøre barns rettigheter i pasient- og brukerrettighetsloven og helsepersonelloven i kraft, melder Helsedirektoratet. Blant endringene er barns rett til å få informasjon og bli hørt når de får behandling tatt inn i pasient- og brukerrettighetsloven, samt et snevert unntak fra helsepersonells plikt til å informere foreldrene eller andre som har foreldreansvaret når tungtveiende hensyn til barnet taler mot å informere dem (for eksempel for å hjelpe barn som vegrer seg for å fortelle om vold eller overgrep i hjemmet fordi de frykter at foreldrene skal få vite det). Barns rett til å bli hørt når andre samtykker til helsehjelp på deres vegne blir styrket. I tillegg utvides helsepersonells plikt til å ivareta mindreårige barn til foreldre med alvorlige helseproblemer. Nå utvides denne plikten slik at helsepersonell også skal ivareta mindreårige søsken til pasienter med alvorlige helseproblemer.

# Oversikt regionstyret, bydelslag, landsforeninger og rådene

## Regionstyret:

Leder: Magnhild Sørbotten tlf: 91 61 28 75, magnhild7@gmail.com

Nestleder:Grete Flattun, tlf: 41 68 44 16grete.flattun@gmail.com

### Styremedlemmer:

Geir Werner, tlf: 92 82 06 75oslo@alfnorge.no

Oddvar Skogsletten, tlf: 48 13 58 19, oddvar1@mailbox.as

Signe Bøvolden, tlf: 93 48 92 22,signebovolden@hotmail.com

Snefrid Bergum, tlf: 47 34 85 95, snefrid.bergum@gmail.com

Tamarin Varner, tlf: 99 37 66 36, tamarin.varner@gmail.com

### Varamedlemmer:

Hans Jørn Næss, tlf: 91 10 01 00, hjn@kapital.no

Marius Korsell, tlf: 95 97 43 59 marius.korsell@gmail.com

Ann-Lisbeth Kreyberg, tlf: 95726927, ann-lisk@online.no

### Regionkontorleder:

Jørgen Foss, tlf. 22 02 14 20, jorgen.foss@nhf.no

## Lokallag

NHF Alna, Leder Søren Kjendlie, tf: 22 32 68 80/950 63 344, soren.kjendlie@uloba.no

NHF Bjerke, Leder Else Thune tlf: 22 65 74 46, elsejthune@hotmail.no

NHF Sagene, Leder Roger Holland, dekker også Grüner-løkka, Gamle Oslo og St. Hanshaugen, tlf: 932 53 731, roger.holland@live.no

NHF Ullern, Leder Steinar Hammerstad, tlf: 22 50 65 13, annkarin.fronth@getmail.no

NHF Vestre Aker, Leder Elsa Oterhals, tlf: 22 49 25 51/988 21 716, epoterhals@gmail.com

## Bor du i en bydel du ikke finner i denne oversikten? Ta kontakt med region-kontoret på telefon 24 10 24 00, så skal vi hjelpe deg!

Norges Handikapforbund Ungdom Oslo, Leder Tamarin Varner, tlf: 99 37 66 36, tamarin.varner@gmail.com

Handikaplaget Aktiv, Leder Ole Kristian Iversen, tlf: 91 36 07 70, hl.aktiv@getmail.no

## Lokale landsforeningslag

ALF Oslo (Arbeidsmiljøskadde) Leder Geir Werner, tlf: 92 82 06 75, oslo@alfnorge.no

ALF Offshore, Leder Torbjørn Mathiassen, tlf: 91 35 60 26, torbm@online.no

HBF (Handikappede barns foreldreforening), Leder Rikke Danielsen, tlf: 90 58 51 37, rikkedani@gmail.com

LARS Øst/Oslo (ryggmargs-skadde) Leder Marianne Graham Hjelmen, tlf: 92 65 26 73, marianne@hjelmen.com

LFA Oslo/Akershus (amputerte), Leder Arve Birkely, tlf: 92 26 33 44, arge@altiboxmail.no

LFN Oslo (nakkeskadde) Leder Turid Monsen, tlf: 90 50 55 85, turid.monsen@getmail.no

LFPS Oslo (polio) Leder Phuoc Tan Le, tlf: 41 69 71 17, phuocoslo@hotmail.com

LFS Oslo/Akershus (slag-rammede) Leder Odvar Jacobsen, tlf: 90 74 85 21, odvar.jacobsen@bama.no

## LKB Oslo (kvinner med bekkenløsningsplager)

Leder Evelyn Baklund, tlf: 67 07 83 37/41 25 58 81, ebaklund@yahoo.no

## Landsforeninger uten lokallag i Oslo

NASPA ved leder Geir Eriksen tlf: 99 72 43 76, naspa@nhf.no

Fotfeilforeningen ved leder Lars Tore Dystvold, tlf: 48 02 48 11, leder@fotfeilforeningen.no

AMC ved leder Hege Hundnes Klausen, tlf: 47 33 33 39, leder@amc-foreningen.no

## Rådene

Det sentrale rådet (hele byen): Bente Ingrid Arnesen, sekretær, tlf: 23 46 14 69, benteingrid.arnesen@byr.oslo.kommune.no

Alna: Biljana Lauvstad, RFF sekretær, tlf:: 23 47 90 28, iljana.lauvstad@bal.oslo.kommune.no

Bjerke: Maja Katzenmaier, sekretær, tlf: 23 43 99 83, maja.katzenmaier@bbj.oslo.kommune.no

Frogner: Marthe Preteni-Isefjær, sekretær, marthe.isefjar@bfr.oslo.kommune.no

Gamle Oslo: Gyri Warme Tandberg, sekretær, tlf: 917 37 410, gyri.tandberg@bgo.oslo.kommune.no

Grorud: Anne-Grete S. Wagner, sekretær, anne-grete.wagner@bgr.oslo.kommune.no

Grünerløkka: Marita Watne, sekretær, tlf: 23 42 26 18, marita.watne@bga.oslo.kommune.no

Nordre Aker: Madeleine Nordlund, møtesekretær, tlf: 23 47 30 10, madeleine.nordlund@bna.oslo.kommune.no

Nordstrand: Rupinder Bains, møtesekretær, tlf: 982 39 483, postmottak@bns.oslo.kommune.no

Sagene: postmottak@bsa.oslo.kommune.no

St. Hanshaugen: Birgit Nordby, møtesekretær, tlf: 960 98 979, birgit.nordby@bsh.oslo.kommune.no

Stovner: Ewy Halseth, leder, tlf: 901 87 847, ewy@halseth.no

Søndre Nordstrand: Liv Marit Strand, møtesekretær, liv.marit.strand@bsn.oslo.kommune.no

Ullern: Petter Lang, rådssekretær, tlf: 952 26 347, petter.lang@bun.oslo.kommune.no

Vestre Aker: Anne Lexow, sekretær, tlf: 994 83 257, anne.lexow@bva.oslo.kommune.no

Østensjø: Else Berit Momrak, sekretær, tlf: 23 43 85 88, elseberit.momrak@bos.oslo.kommune.no

# Minneord Toril Heggen Munk

*Tekst: Arne Lein, forbundsleder NHF*

Våre kjære, engasjerte og fargerike nestleder Toril Heggen Munk sovnet stille inn natt til 2. januar. Toril var et varmt og mangfoldig menneske som en virkelig ble glad i, og hennes bortgang er skrekkelig trist. Hun inkluderte og skapte glede og begeistring, og ikke minst var hun tydelig i sin tale mot urett og urettferdighet.

Toril har vært engasjert i Handikapforbundet og vår ungdomsorganisasjon fra tidlig 80-tall, og har innehatt lederverv sentralt, regionalt og lokalt i alle disse årene. Hun ble valgt til nestleder for første gang i 1989 og har, med unntak av en kort periode, hatt dette vervet fram til i dag.

Toril har betydd svært mye for Handikapforbundet gjennom de ulike vervene hun har hatt, og ikke minst gjennom hele sin væremåte. Toril har alltid vært inkluderende og raus med humor, hun har hatt mye livsglede og entusiasme. Toril har vært nestleder i hele min forbundslederperiode og har betydd usigelig mye som samtalepartner og motivator. Hun har hjulpet meg til å se helheter som ellers ikke ville vært tilgjengelige for meg. Toril har tatt på seg mange nasjonale oppgaver på vegne av Handikapforbundet opp gjennom årene. Hun har utført dem alle med stor innsikt og vunnet respekt overalt hvor hun har vært.

Toril har kjempet iherdig for enkeltmennesker og deres rett til å være seg selv. Hun var ikke redd for å ta tak i enkeltsaker og har vært en viktig støtte for mange som har måttet gjennom slitsomme kamper for å få de tjenestene de har trengt og hatt rett til. Jeg har ingen oversikt over hvor mange enkeltmennesker Toril har slåss for, men det er mange som skylder Toril en stor takk for hennes innsats.

Torils død er et stort tap, for meg, for organisasjonen og for hele handikapbevegelsen, eller «rørsla» som hun pleide å omtale bevegelsen som. Men ikke minst for hennes mann Ole og datteren Sofie. Våre tanker går til dem spesielt.

Toril vil bli dypt savnet. Hennes gode humør, klare tanke og gode replikk er minner vi har med oss videre. Vi ble glad i henne, og jeg vet at hun var glad i oss. Toril har satt dype spor etter seg – spor som vi i etterkant kan se etter når vi står overfor nye valg og utfordringer.

I takknemlighet lyser vi fred over Torils gode og varme minne.

Returadresse:

Norges Handikapforbund Oslo Folke Bernadottesvei 2 0862 Oslo